Broj: 711-I-2331-P-248/23-06-12

Zagreb, 3. studenog 2023.

 **Nadica Žužak, pročelnica u Gradu Jastrebarsko**

**Predmet: očitovanje na zahtjev**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 12. listopada 2023. pod brojem 711-U-7402-P-248/23-02-27 zaprimilo zahtjev za očitovanjem koji je podnijela Nadica Žužak, pročelnica u Gradu Jastrebarsko.

U zahtjevu podnositeljica navodi da je Grad Jastrebarsko prije 5 godina operativnim leasingom nabavio automobile za potrebe Grada. Ugovore o operativnom leasingu s leasing kućom EuroLeasing d.o.o., Remetinečka cesta 98 iz Zagreba u ime Grada Jastrebarskog sklopio je gradonačelnik Zvonimir Novosel te su isti pred istekom, dodaje i navodi da se radi o automobilima marke: Ford - 1 vozilo, Nissan - 2 vozila i Dacia - 2 vozila, kao i da je vlasnik svih automobila po isteku ugovora leasing kuća.

Traži mišljenje Povjerenstva za odlučivanje o sukobu interesa u vezi s kupnjom gornjih automobila od leasing kuće ako bi istu realizirali dužnosnici, odnosno zaposlenici Grada Jastrebarskog.

Konkretno, postavlja upit jesu li dužnosnici Grada Jastrebarskog i zaposlenici Grada Jastrebarskog u sukobu interesa u slučaju da od leasing kuće kupe neki od automobila koji će biti u prodaji.

Na kraju navodi da su trenutno dužnosnici Grada Jastrebarskog gradonačelnik Zvonimir Novosel, a zamjenica gradonačelnika od 2021. godine je Nikolina Ribarić

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a daje očitovanje, kako slijedi.

Krug obveznika na koje se primjenjuju odredbe ZSSI-a određen je člankom 3. ZSSI-a. Člankom 3. stavkom 1. podstavkom 34. ZSSI-a propisano je da su 34. župani, gradonačelnici, općinski načelnici i njihovi zamjenici obveznici u smislu odredbe ZSSI-a. Dodatno, zaposlenici Grada Jastrebarskog nisu obveznici u smislu odrebe čl. 3. ZSSI-a te se na iste ne primjenjuju odredbe ZSSI-a.

Na traženje Povjerenstva Grad Jastrebarsko je dopisom od 24. listopada 2023. zaprimljenim u Povjerenstvu pod brojem 711-U-7559-P-248/23-04-27 dostavio ugovore o leasingu s leasing kućom EuroLeasing d.o.o.

Člankom 7. ZSSI-a propisano je da je obveznicima ovoga Zakona zabranjeno, između ostalog, primiti ili zahtijevati korist ili obećanje koristi radi obavljanja dužnosti, ostvariti ili dobiti pravo ako se krši načelo jednakosti pred zakonom te zlouporabiti posebna prava obveznika koja proizlaze ili su potrebna za obavljanje dužnosti.

Slijedom svega navedenog, a radi pravilnog upravljanja situacijom mogućeg stjecanja automobila temeljem ugovora o kupoprodaji nakon isteka predmetnih ugovora o leasingu, ne bi bilo suprotno odredbama ZSSI-a da dužnosnici Grada Jastrebarskog od leasing kuće kupe neki od automobila koji će biti u prodaji, s tim da predmetni automobili pod jednakim uvjetima budu ponuđeni svim zainteresiranim, kako obveznicima, tako i zaposlenicima Grada Jastrebarskog, sve u cilju izbjegavanja diskriminacije, a s druge strane u cilju osiguranja transparentnosti postupka.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana